禮記/緇衣
子言之曰：為上易事也，為下易知也，則刑不煩矣。

子曰：好賢如《緇衣》，惡惡如《巷伯》，則爵不瀆而民作願，刑不試而民咸服。《大雅》曰：「儀刑文王，萬國作孚。」

子曰：夫民，教之以德，齊之以禮，則民有格心；教之以政，齊之以刑，則民有遁心。故君民者，子以愛之，則民親之；信以結之，則民不倍；恭以蒞之，則民有孫心。《甫刑》曰：「苗民匪用命，製以刑，惟作五虐之刑曰法。」是以民有惡德，而遂絕其世也。

子曰：下之事上也，不從其所令，從其所行。上好是物，下必有甚者矣。故上之所好惡，不可不慎也，是民之表也。

子曰：禹立三年，百姓以仁遂焉，豈必盡仁？《詩》云：「赫赫師尹，民具爾瞻。」《甫刑》曰：「一人有慶，兆民賴之。」《大雅》曰：「成王之孚，下土之式。」

子曰：上好仁，則下之為仁爭先人。故長民者章誌、貞教、尊仁，以子愛百姓，民致行己以說其上矣。《詩》云：「有梏德行，四國順之。」

子曰：王言如絲，其出如綸，王言如綸；其出如綍。故大人不倡遊言。可言也，不可行，君子弗言也；可行也，不可言，君子弗行也。則民言不危行，而言行不危言矣。《詩》云：「淑慎爾止，不愆於儀。」

子曰：君子道人以言，而禁人以行。故言必慮其所終，而行必稽其所敝；則民謹於言而慎於行。詩云：「慎爾出話，敬爾威儀。」《大雅》曰：「穆穆文王，於緝熙敬止。」

子曰：長民者，衣服不貳，從容有常，以齊其民，則民德一。《詩》云：「彼都人士，狐裘黃黃，其容不改，出言有章；行歸於周，萬民所望。」

子曰：為上可望而知也，為下可述而誌也，則君不疑於其臣，而臣不惑於其君矣。《尹吉》曰：「惟尹躬及湯，咸有一德。」《詩》云：「淑人君子，其儀不忒。」

子曰：有國者章善惡，以示民厚，則民情不貳。《詩》云：「靖共爾位，好是正直。」

子曰：上人疑則百姓惑，下難知則君長勞。故君民者，章好以示民俗，慎惡以禦民之淫、則民不惑矣。臣儀行，不重辭，不援其所不及，不煩其所不知，則君不勞矣。《詩》云：「上帝板板，下民卒。」《小雅》曰：「匪其止共，惟王之邛。」

子曰：政之不行也，教之不成也，爵祿不足勸也，刑罰不足恥也。故上不可以褻刑而輕爵。《康誥》曰：「敬明乃罰。」《甫刑》曰：「播刑之不迪。」

子曰：大臣不親，百姓不寧，則忠敬不足，而富貴已過也。大臣不治，而邇臣比矣。故大臣不可不敬也，是民之表也；邇臣不可不慎也，是民之道也。君毋以小謀 大，毋以遠言近，毋以內圖外，則大臣不怨，邇臣不疾，而遠臣不蔽矣。葉公之顧命曰：毋以小謀敗大作，毋以嬖御人疾莊後，毋以嬖禦士疾莊士、大夫卿士。

子曰：大人不親其所賢，而信其所賤；民是以親失，而教是以煩。《詩》云：「彼求我則，如不我得：執我仇讎，亦不我力。」《君陳》曰：「未見聖，若己弗克見；既見聖，亦不克由聖。」

子曰：小人溺於水，君子溺於口，大人溺於民，皆在其所褻也。夫水近於人而溺人，德易狎而難親也，易以溺人。口費而煩，易出難悔，易以溺人。夫民閉於人， 而有鄙心，可敬不可慢，易以溺人。故君子不可以不慎也。《大甲》曰：「毋越厥命以自覆也；若虞機張，往省括於厥度則釋。《兌命》曰：惟口起羞，惟甲胄起 兵，惟衣裳在笥，惟干戈省厥躬。《大甲》曰：「天作孽，可違也；自作孽，不可以逭。」《尹吉》曰：「惟尹躬天，見於西邑；夏自周有終，相亦惟終。」

子曰：「民以君為心，君以民為體。心莊則體舒，心肅則容敬。心好之，身必安之；君好之，民必欲之。心以體全，亦以體傷，君以民存，亦以民亡。《詩》 云：「昔吾有先正，其言明且清，國家以寧，都邑以成，庶民以生。誰能秉國成，不自為正，卒勞百姓。」《君雅》曰：「夏日暑雨，小民惟曰怨，資冬祁寒，小民 亦惟曰怨。」

子曰：下之事上也，身不正，言不信，則義不一，行無類也。子曰：言有物而行有格也，是以生則不可奪誌，死則不可奪名。故君子多聞，質而守之；多誌，質而親之；精知，略而行之。《君陳》曰：「出入自爾師虞，庶言同。」《詩》云：「淑人君子，其儀一也。」

子曰：唯君子能好其正，小人毒其正。故君子之朋友有鄉，其惡有方；是故邇者不惑，而遠者不疑也。《詩》云：「君子好仇。」

子曰：輕絕貧賤，而重絕富貴，則好賢不堅，而惡惡不著也。人雖曰不利，吾不信也。《詩》云：「朋友攸攝，攝以威儀。」

子曰：私惠不歸德，君子不自留焉。《詩》云：「人之好我，示我周行。」

子曰：苟有車，必見其軾；苟有衣，必見其敝；人苟或言之，必聞其聲；苟或行之，必見其成。《葛覃》曰：「服之無射。」

子曰：言從而行之，則言不可飾也；行從而言之，則行不可飾也。故君子寡言，而行以成其信，則民不得大其美而小其惡。《詩》云：「白圭之玷，尚可磨也；斯 言之玷，不可為也。」《小雅》曰：「允也君子，展也大成。」《君奭》曰：「昔在上帝，周田觀文王之德，其集大命於厥躬。」

子曰：南人有言曰： 人而無恆，不可以為卜筮。古之遺言與？龜筮猶不能知也，而況於人乎？《詩》云：「我龜既厭，不我告猶。」《兌命》曰：「爵無及惡德，民立而正事。純而祭 祀，是為不敬；事煩則亂，事神則難。」《易》曰：「不恆其德，或承之羞。」「恆其德偵，婦人吉，夫子凶。」

礼記